KYK: Tomic klop Kyrgios met bisarre afslaan | Netwerk24
09 Januarie 2019 10:43
Bernard Tomic het Nick Kyrgios met 'n bisarre afslaan uitgevang. Foto: Getty Images
Bernard Tomic het Woensdag 'n stryd tussen twee van tennis se berugte snuiters gewen toe hy sy Australiese landgenoot Nick Kyrgios op die Kooyong Classic-vertoontoernooi geklop het.
Dit was die eerste kragmeting tussen die omstrede duo, met albei wat voorberei vir aanstaande week se Australiese Ope.
Nick Kyrgios lyk effe verroes voordat die Australiese Ope op 14 Januarie begin. Foto: Getty Images
ABCSport berig Tomic het Kyrgios, bo hom op die wêreldranglys, oorheers om met 6-3, 6-4 te seëvier en sy oorwinning verseker met 'n onverhoedse hou deur die bal op wedstrydpunt onderdeur sy bene af te slaan.
Melbourne's summer of tennis is heating up heating up, with two of our biggest stars today meeting on court for the first time. No one knew what to expect when Bernard Tomic played Nick Kyrgios. @EmilyCAngwin #7News pic.twitter.com/1FVhmKJr6E
— 7 News Melbourne (@7NewsMelbourne) January 9, 2019
Tomic het, terwyl hy 'n bal voor hom op en af laat hop het ter voorbereiding van 'n normale afslaan, 'n ander bal skielik tussendeur sy bene geslaan wat aan die ander kant van die net te lande gekom het. Kyrgios het verbaas gestaan, gelag en sy kop geskud toe hy besef wat gebeur het.
Tomic het meerendeels 'n foutlose vertoning gelewer, terwyl Kyrgios lyk of hy wedstrydskerpheid skort.
Kyrgios, nr. 51 in die wêreld, sê hy is bly om te sien dat Tomic sy beste spelpeil herwin het. Tomic het verlede jaar se Grand Slam-toernooi in Melbourne misgeloop weens sy swak ranglysplek.
"Ek dink nie daar was al ooit 'n speler soos BT nie," sê Kyrgios.
"Dit is goed om hom weer in aksie te sien, want ek weet hy het moeilike tye beleef.
"Hy het verlede jaar 'n titel gewen en dit wil voorkom of momentum aan sy kant is, wat 'n goeie ding is."
Daar was groot opgewondenheid oor Tomic en Kyrgios se langverwagte tweestryd, maar die Australiese Olimpiese hokkiespeler Georgie Parker was onder diegene wat minder beïndruk was.